ועדת הפנים ואיכות הסביבה, כנסת 17, פרוטוקול מספר 393, 2008-06-30 10:30

יוחנן פלסנר: שלום לכולם, אנחנו מתכנסים בהמשך לבקשתו של חבר הכנסת מרציאנו, בקשה לדיון מהיר בנושא שכונת דבורה הנביאה פרדס שניר בלוד.

יוחנן פלסנר: חבר הכנסת מרציאנו יציג את הסוגיה ולאחר מכן נפתח את הדיון למוזמנים.

יורם מרציאנו: מר שוקי עמרני צלצל וביקש להתנצל שיש לו מליאה שתוכננה והוא לא יכול להשתתף.

יורם מרציאנו: אדוני היושב ראש, חברתי חברת הכנסת מרינה סולודקין, אדוני ראש העיר, מכובדיי, אדוני נציג השכונה.

יורם מרציאנו: ביקשתי את הדיון המהיר הזה בעקבות פנייה אליי של תושבים משכונת פרדס שניר דבורה הנביאה.

יורם מרציאנו: זה לא סוד שקמה בוועדת הפנים ועדת משנה שעסקה בכל נושא תכנון ובנייה בעיר לוד ובעיר רמלה בשנים האחרונות.

יורם מרציאנו: אני חושב ששעות ארוכות ישבה הוועדה הזאת ודנה בנושא הבנייה הבלתי חוקית בעיר לוד ובעיר רמלה.

יורם מרציאנו: אף אחד מאיתנו לא היה רוצה לבנות את ביתו בצורה בלתי חוקית.

יורם מרציאנו: אני לא מכיר אדם שהיה רוצה לבנות את ביתו בצורה בלתי חוקית, לא יכול להיות מצב כזה.

יורם מרציאנו: במשך שעות ארוכות ישבנו פה וליבנו ודנו והגענו למסקנות, הממשלה, הכנסת, בשנים האחרונות לא היה גוף שלא עסק בנושא של הבנייה הבלתי חוקית.

יורם מרציאנו: יחד עם זאת, חוק זה חוק, צריך לדעת לכבד את החוק, הרי פה בבית המחוקקים אחד הדברים שנדרשים מאיתנו הוא שמירה על שלטון החוק של מדינת ישראל.

יורם מרציאנו: אבל יש פה אנומליה מוחלטת, משום שאני כבן העיר לוד, כמסתכל לא אחת על מה שקרה במשך השנים האחרונות בלוד, אתה בא ואומר תשמע, יש גידול טבעי של תושבים, אבל אין פתרונות דיור.

יורם מרציאנו: לצערי הרב במשך השנים האחרונות, אם אני לוקח את העיר לוד נבנו שתי שכונות ב-1995 שכונת נאות יצחק וב-1996 שכונת גני יהב.

יורם מרציאנו: בשנתיים האחרונות קמה השכונה הדתית של עמותת "אלישיב" ומאז לא נבנו שכונות בעיר לוד, אנחנו מדברים על מצוקה אמיתית של דיור בעיר לוד.

יורם מרציאנו: אחד הדברים שמשפיעים ויכול להעיד על כך גם ראש העיר וגם מהנדס העיר שנמצאים כאן, שאין דירות להשכרה בלוד, אנשים לא רוצים דירות להשכרה.

יורם מרציאנו: לא נעשתה בנייה לצערי הרב בשנים האחרונות בעיר לוד בכלל ובמגזר הערבי בפרט.

יורם מרציאנו: ב-2005 ראש ממשלת ישראל מכובדנו אריאל שרון הקים טיפול נקודתי מיוחד לצורך טיפול בעיר לוד.

יורם מרציאנו: היתה בשורה, נבחר מקסים לוי ראש עיריית לוד, התחילו לעסוק בכל הנושא ואם אינני טועה גם מנחם לויזון וגם רבקה אבלסון שנמצאים כאן ישבו שעות ארוכות בעיר לוד כדי להכין תכניות לפתרון הבעיה של הבנייה הבלתי חוקית.

יורם מרציאנו: ב-2005 היה שר שיכון שקראו לו יצחק בוז'י הרצוג שבהחלטת ממשלה קיבלו החלטה לבוא, אז קראו לזה "להלבין" את הבנייה הבלתי חוקית בעיר לוד, בתוך זה את שכונת דבורה הנביאה פרדס שניר.

יורם מרציאנו: אנחנו מתייחסים היום לנושא אקוטי, מהותי, של שכונה שנמצאת בתוך העיר לוד בתוך פרדס שניר, שכונת רחוב דבורה הנביאה שיש שם כ-200 משפחות, 70% על אדמות תב"ע, ו-30% אדמות מינהל.

יורם מרציאנו: אני יכול לקבל את הטענה שאומרת אנחנו נבוא ונהרוס כפי שנעשה עכשיו אצל משפחת אלוחוואח על פסי הרכבת, שם בעצם זה הפריע לתוואי כביש, הפריע לדרך, לביוב, לנושאים תכנוניים.

יורם מרציאנו: אני לא יכול לקבל את העובדה שמתחילים להוליך פה איזשהו מהלך שהממשלה קיבלה החלטה בעניין הזה של הכשרת הבנייה בשכונת דבורה הנביאה.

יורם מרציאנו: יושב פה אילן הררי, אני חייב להודות שבאחת השיחות שהיו לנו בתקופה האחרונה, הוא אמר לי משפט שלקחתי אותו איתי הביתה - קשה לראש עיר בלוד להרוס בתים לא חוקיים, זה קשה, אין גיבורים גדולים בעניין הזה.

יוחנן פלסנר: לא דין ראש עיר נבחר כדין ראש ממונה מטעם המדינה.

יורם מרציאנו: מה זה משנה, הפגיעה בו היא הרי על ידי אנשים שהוא הולך להרוס את ביתם היא אותה פגיעה.

יורם מרציאנו: רבותיי, הרי מדובר באנשים, אני רואה ראשי ערים, ראיתי את בני רגב קודמו וראיתי את מקסים לוי וראיתי את אריה ביבי איך הם הסתובבו עם מאבטחים החבר'ה האלה, זה לא פשוט לבוא לבן אדם ולהרוס את הבית שלו.

יורם מרציאנו: אני רוצה לומר פה, ואני נותן פה מלה טובה למר אילן הררי לראש הוועדה הקרואה, בהחלט זה לא בדיוק כפי שמצטייר בתקשורת שרק בשנתיים האחרונות הורסים בתים לא חוקיים, כי פה בחדר הזה קיימנו דיונים אחרי ההריסות ויכולה להעיד מנהלת הוועדה.

יורם מרציאנו: במשך עשר השנים האחרונות נהרסו בתים בלוד, ראשי ערים ניסו אבל זו טיפה בים.

יורם מרציאנו: רבותיי, אנחנו נהרוס בית, שניים, שלוש, ארבעה, חמשה בתים, עשר, עשרים בתים, אנחנו לא נהרוס 3,500 בתים, זה בלתי אפשרי.

יורם מרציאנו: אם אנחנו מוכנים ללכת למהלך הזה בוא נחליט, יבואו אנשי המנהל עם משרד השיכון, עם אנשי התכנון, משרד הפנים יגידו יש לנו חלופות, אני בטוח שראש העיר יברך על כך.

יורם מרציאנו: יגיד שמע, נלך למשפחות האלה ניתן להן חלופות, אין חלופות.

יורם מרציאנו: זה לא רק בתים לא מאוכלסים, או מפעלים לא מאוכלסים.

יורם מרציאנו: בפרדס שניר דבורה הנביאה גרים משפחות מרובות ילדים שיש לנו אחריות עליהם.

יורם מרציאנו: נאמר שנלך ונהרוס להם את הבית עם 12, 15, 10 ילדים, הרי אנחנו צריכים לתת את הפתרון הזה.

יוחנן פלסנר: חבר הכנסת מרציאנו, לפי דבריך קיימת תכנית ממשלתית להכשרת השכונה מ-2005, ומאידך, המצב הסטטוטורי שיש תכנית מתאר מאושרת מ-2005 ולכאורה ממה שאני מבין יש סתירה בין השניים.

יורם מרציאנו: יש סתירה משום שהמינהל לא מקבל כפי הנראה את עמדת הממשלה, ולא מקבל את התכניות שאושרו בוועדה המחוזית כבר ב-2005 לאישור תכניות מתאר, והם ממשיכים בהליכים הרגילים של הריסות בתים.

יורם מרציאנו: אני פה חייב לומר משהו שאני מבקש שיירשם בפרוטוקול.

יורם מרציאנו: אמרתי את זה בנאומים בני דקה בשבוע שעבר.

יורם מרציאנו: יושבים פה פקידי ממשלה שאני מאוד מכבד, מנחם לוינזון איש שאני מאוד מכבד, עבדתי איתו כשהייתי סגן ראש עיריית לוד, אני יכול להגיד עליו דברים טובים.

יורם מרציאנו: חמור בעיני, אדוני היושב ראש, חברתי חברת הכנסת מרינה, שכשאני פונה יכול להיות שלא הייתי מגיע לדיון הזה.

יורם מרציאנו: אני ביקשתי להיפגש עם ירון ביבי מנהל המחוז כדי לדון בעניין, בסוגיה הזאת.

יורם מרציאנו: התשובה שקיבלתי ממנו בכדי שאנחנו נדע אותה היא שיש לו הנחייה לא להיפגש עם חברי כנסת.

יורם מרציאנו: אנחנו הגוף המפקח על עבודת הממשלה, ולמר ירון ביבי יש החלטה לא להיפגש עם חברי כנסת, שומו שמיים, שמעתי את זה ולא האמנתי, הרי מה אני הולך לטפל בבעיה פרטית של אבא שלי?...

יוחנן פלסנר: מטעם ראש המינהל לכאורה.

יורם מרציאנו: הוא היה מנהל מחוז כאשר פניתי אליו, הוא עדיין לא היה ראש מינהל.

יורם מרציאנו: עכשיו אני מבין.

יוחנן פלסנר: מטעם ראש המינהל ההנחיה?

יוחנן פלסנר: מי נתן את ההנחיה?

יורם מרציאנו: הוא טוען שההנחיה היא של היועץ המשפטי לממשלה ושל השר.

יורם מרציאנו: אני בדקתי את זה אחר כך אצל השר, אצל זאב בוים שהגיב בביטול העניין הזה, אני חייב להודות.

יורם מרציאנו: הוא אמר מה הוא מבלבל את המוח, מה אני יכול למנוע מחברי כנסת להיפגש עם פקידי ממשלה.

יורם מרציאנו: אתם הרי מפקחים על עבודת הממשלה גם אני הייתי חבר כנסת, הוא פשוט הגיב בביטול העניין הזה.

יוחנן פלסנר: בסדר, אז יש לנו סמכות הבאה, הבאנו את נציג המינהל לכאן.

יורם מרציאנו: אני מבקש שיהיה רשום בפרוטוקול, משום שאני פניתי עכשיו ליועץ המשפטי לממשלה, פניתי בנאומים בני דקה, פניתי ליושבת ראש הכנסת, אני מבין שגם יושבת ראש הכנסת הולכת לטפל, משום שאנחנו צריכים גם לחוס על כבודה של כנסת ישראל עם כל הכבוד, הרי זה לא בעיות אישיות לא שלך ולא שלי ולא של חברת הכנסת מרינה.

יורם מרציאנו: אני גם מבקש להעביר את הדברים האלה כפי שהם מובאים לירון ביבי שאנחנו בסוף מפקחים על העבודה שלו ולא הוא על שלנו, והוא ייפגש איתנו לא בנושאים פרטיים, בנושאים שקשורים לנושאים האלה הוא יצטרך להיפגש איתנו כי זה חלק מהתפקיד שלו.

יורם מרציאנו: אני מבקש, הרי זה עוד דיון ועוד דיון, אבקש שסוף סוף אנחנו נשים סוף לדבר הנוראי הזה של מה שאנחנו רואים לצערי הרב בשנים האחרונות.

יורם מרציאנו: יש החלטת ממשלה, כבדו את החלטת הממשלה.

יורם מרציאנו: אמרתי פה בדיון, עמדתי בראש ועדת משנה, אמרתי לחברים הערבים, אמרתי יש החלטה עד 2005, עד 2006 נגמר.

יורם מרציאנו: מרגע זה כל בית שיקום צריך לנהוג ביד נוקשה, ביד חזקה להרוס.

יורם מרציאנו: לא נאפשר לכם יותר לבנות בתים לא חוקיים.

יורם מרציאנו: ישבתי עם הנציגים הערבים, ישבתי עם משפחות הערבים, ורק לפני חודש ישבתי במסגד איתם במשך שעתיים ואמרתי להם, רבותיי, אל תיקחו את החוק לידיים זו לא הפקרות.

יורם מרציאנו: גם אני אם תתחילו לבנות יהיה הראשון שירצה להרוס לכם בתים, ואני מסכים עם דתו של יושב ראש הוועדה הקרואה.

יורם מרציאנו: אבל יחד עם זאת, אם יש החלטת ממשלה, בוא נכבד את החלטת הממשלה, או להיפך שיביאו הצעות חלופיות.

יורם מרציאנו: אבל היום בוא נבוא כבר עם הצעות, בוא נראה לכאן או לכאן, רוצים להרוס בוא נביא הצעות חלופיות.

יורם מרציאנו: תודה.

מרינה סולודקין: אני מברכת את הדיון.

מרינה סולודקין: אני זוכרת מאוד שבימים הראשונים במלחמת לבנון השנייה היתה ישיבה בלוד בעירייה, בנושאים הקשורים במצב בעיר.

מרינה סולודקין: שם אמרנו שבמדינה עם מיעוטים זה מאוד חשוב, גם מדיניות של בנייה.

מרינה סולודקין: לוד, דין מדינת ישראל כדין לוד.

מרינה סולודקין: אם אנחנו לא נפתור את הבעיות שיש שם, אנחנו לא נפתור את הבעיות של המדינה, אני גרתי הרבה שנים במדינה שהיתה רב לאומית.

מרינה סולודקין: צריכים לחשוב על הרבה דברים.

מרינה סולודקין: המדיניות של בנייה בלתי חוקית שלא נותנים לאנשים אישורים והם לא יכולים בצורה מסודרת לעשות מה שהם חייבים לעשות אני חושבת שזו טיפשות.

יוחנן פלסנר: למרות שעד כמה שאני מבין יש פה תכנית מיתאר מאושרת, הבעיה היא לגבי העבר.

יורם מרציאנו: הבתים שנמצאים עכשיו בצווי הריסה כלולים בתוך תכנית מיתאר שאושרו, בוא נדייק בעניין הזה.

מרינה סולודקין: שנית, אני זוכרת את אריאל שרון איך הוא ראה את לוד, ואפילו את הישיבות של הליכוד קיימו בלוד, וכל הזמן הזכירו את כל הבעיות של העיר שיש ושזקוקים לטיפול.

מרינה סולודקין: כואב לי על מקסים לוי זכרונו לוי, הוא היה איש מאוד מתאים, הוא ראה את הבעיות שיש.

מרינה סולודקין: לצערי הרב היורשים שלו לא היו מספיק נבונים וחכמים כדי לדרוש מהממשלה את הדברים, בטח שאנחנו לא יכולים לשבת שנים אחרי שנים.

יוחנן פלסנר: למרות שיש גבול גם מה ראש רשות מקומית יכול לעשות בעיר עם בעיות לאומיות כמו לוד, חייבים סיוע ממשלתי.

יוחנן פלסנר: תודה רבה.

יוחנן פלסנר: אני מציע שנפנה לראש הרשות.

יוחנן פלסנר: הייתי שמח להבין אם יש עותק של החלטת הממשלה, על מה מדובר, מהי מבחינת החלטת הממשלה, מהי תכנית המתאר.

יוחנן פלסנר: בהקשר של השכונה לקבל ראייה לגבי אלו בתים מדובר, האם בוילות, בתים משותפים, למי שייכות האדמות, מה מצב תכנית המתאר.

יוחנן פלסנר: אני מבקש לסיים את דברי הפתיחה הלא רשמיים שלי באמירה על העיר לוד, אני רוצה לאחל הצלחה בתפקיד, זאת משימה לאומית בלתי רגילה.

יוחנן פלסנר: העיר לוד נמצאת במשבר קשה, לא בכדי אריאל שרון באמת סימן את זה כיעד לאומי, אמנם זה לא נושא הדיון.

יוחנן פלסנר: חבר הכנסת מרציאנו אני מציע לך שנקיים דיון אחר בנושא מצב העיר לוד, כי אני מבקר שם באופן תכוף.

יורם מרציאנו: יש בדרך בקשה לדיון מהיר.

יוחנן פלסנר: אני תומך, אני אצטרף לבקשה הזאת כי המשבר הוא משבר אמיתי.

מרינה סולודקין: אבל בעיה אחת פתרנו, כי לי במשך שנים כתבו על גני אביב בקשר לתחנת רכבת.

ליאוניד גינצבורג: יש תחנת רכבת.

יורם מרציאנו: ברוך השם.

יוחנן פלסנר: גם זה, וגם יש שיפור בנושא של פלוגות מג"ב.

יורם מרציאנו: הציבור כתב מאות מכתבים.

יוחנן פלסנר: יש יותר משאבים לתחום הביטחון.

יורם מרציאנו: תחנת הרכבת בלוד זו התחנה היחידה שיש לה 800 אבות עם 8 הנחות אבן פינה, 12 - - - אחר כך מתייחסים לזה כמו אל סאלח שבתי.

יורם מרציאנו: אנחנו בלוד מתייחסים לדברים אחרת.

מרינה סולודקין: סוף סוף יש סוף לדבר הזה.

יורם מרציאנו: לא חלילה לפגוע באילן.

יורם מרציאנו: בשבוע שעבר הוזמנתי לטקס חנוכת גן משחקים במעמד השרה, אתה מבין.

יורם מרציאנו: שרה ממפלגה שבעבר היתה סוציאליסטית?

יורם מרציאנו: לא, דווקא היא היתה ימנית מאוד, רביזיוניסטית.

יורם מרציאנו: ..

מרינה סולודקין: הבנו את הרמז.

יוחנן פלסנר: אדוני ראש העיר, בבקשה.

אילן הררי: לצערנו הרב כדי להקים גן משחקים צריך לפעמים גם את הנושא הזה.

יורם מרציאנו: אני רק רוצה להזכיר לך שהבאתי תרומה מחברת "קוקה קולה" לגן משחקים, לא עשיתי פתיחה כזאת, אפילו לא חנכנו סרט.

יורם מרציאנו: התושבים בלוד לא מטומטמים.

אילן הררי: אני אשמח שאתכם, בעזרתכם, אחריכם נקדם את העיר לוד.

אילן הררי: זה דיון שני שאני משתתף פה, אשמח על כל דיון שיקדם את לוד.

אילן הררי: הדיון הקודם היה על הביטחון.

אילן הררי: אכן דובר רבות, לצערי אני לא יודע אם הכל סאלח שבתי, אבל בניירות אנחנו מצוינים, בסיכומים גם, בתוצר בשטח בסוף - -

יורם מרציאנו: למה, אחרי הדיון בוועדת הפנים קיבלת כסף.

אילן הררי: לפלוגת מג"ב.

יורם מרציאנו: קיבלת כסף 10 מליון שקלים.

יורם מרציאנו: באותו לילה חבר הכנסת אופיר פינס דיבר עם מפכ"ל המשטרה, למחרת כבר יצא מכתב לכאן שהוא מעביר 10 מליון שקלים.

יורם מרציאנו: אני לא יודע אם זה בגלל הדיון אבל האצנו את זה.

יוחנן פלסנר: חבר הכנסת מרציאנו, הדיון מוגבל בזמן.

יוחנן פלסנר: אנחנו לא נשיג את היעדים שלו אם אנחנו נעשה ערב שירי משוררים על ההיסטוריה של לוד.

אילן הררי: לא נעשה שום דבר, אני כמוכם מחכה לפלוגת מג"ב, אני עומד בצומת גינתון כבר שנה, היא תגיע, היא יצאה ואנחנו מטפלים גם בזה.

יורם מרציאנו: לא הגיעה פלוגת מג"ב?

אילן הררי: לא.

יוחנן פלסנר: אותי זה גם מפתיע.

אילן הררי: אשמח שתראו לי אותה.

יוחנן פלסנר: מאז שאתה בתפקיד לא תוגבר מג"ב בשום צורה?

אילן הררי: תוגבר, אבל לא מה - - -

יורם מרציאנו: במקומונים בלוד יש כתבות של דובר העירייה שהגיעה.

אילן הררי: אמרתי כבר מזמן שאנחנו לא קוראים את כל העיתונים.

אילן הררי: אבל בואו ננסה להתמקד.

אילן הררי: אכן ב-21 ביולי 2002 יש החלטת ממשלה, שיקום העיר לוד.

אילן הררי: נמצאים פה הנציגים, בהחלט אריאל שרון לקח את הנושא טיפול נקודתי, עכו, דימונה לוד, זה במסגרת ההיסטוריה שלמדתי על העיר לוד, לשקם את העיר לוד.

אילן הררי: אשמח שנהיה כמו עכו וכמו דימונה.

אילן הררי: רחוקים אנחנו בהתחלה של ההתחלה של ההתחלה.

אילן הררי: הגברת רבקה אבלסון ואני מונינו על ידי השר בוים לקחת את ההחלטה הזאת לסדר אותה, לשדרג אותה, לעשות אותה רלבנטית ל-2008.

אילן הררי: יש פה תכנית שאני יכול להראות אותה אחר כך על שיקום העיר לוד לחמש שנים, אנחנו עובדים על זה כבר שנה.

אילן הררי: הגברת רבקה אבלסון מונתה על ידי השר בוים ואנוכי.

אילן הררי: אחד הסעיפים של הדבר הזה, זו אכן תכנית פרדס שניר.

אילן הררי: לקחנו שבעה נושאים שחשבנו שהם רלבנטיים ל-2008, כי לא כל ההחלטה הזאת רלבנטית מ-2002.

יוחנן פלסנר: שעל בסיס זה אתם רוצים להעביר החלטת ממשלה חדשה.

אילן הררי: על בסיס זה אנחנו עובדים.

אילן הררי: היינו אצל ראש הממשלה, אצל מנכ"ל ראש הממשלה, אצל הגברת יעל נחמיאס מי שמכיר, דיון מספר 15 כבר.

אילן הררי: שנה שלמה אנחנו עובדים על הנייר הזה, בעזרת השם ביום חמישי הקרוב אנחנו אצל השר בוים לדקה כדי להראות לו את זה, כדי שהוא יקח את זה ויעביר את זה כהחלטת ממשלה, החלטת מחליטים וזה חלק מהנושא.

אילן הררי: אנחנו בעד למסד את פרדס שניר נקודה.

אילן הררי: אנחנו בעד להלבין את כל השכונות הערביות בעיר לוד.

אילן הררי: הבאתי לפה מפה, פשוט לא היתה אפשרות לתלות, אבל אני יכול לפרוס אותה שתצביע על הבנייה הבלתי חוקית בעיר לוד שאף אחד מאיתנו לא נהנה ממנה לא התושבים ולא אף אחד ואנחנו לא בעדה.

אילן הררי: אבל בעיר לוד נכון להיום בשכונת פרדס שניר 1,500 בתים לא חוקיים שנבנו בצורה לא חוקית ושלצערי הרב מחוברים לתשתיות בצורה לא תקינה, מים, חשמל, ביוב.

אילן הררי: אין כביש, אין מדרכה, והתושבים לא משלמים מסים.

יוחנן פלסנר: 1,500 בתים?

אילן הררי: 1,500 בתים אם לא 2,000 בתים.

יוחנן פלסנר: צריפים, בתים?

אילן הררי: בתים, בתים.

אילן הררי: ברשותך, אפשר להביא לך את המפה כדי שנראה.

אילן הררי: כשבאתי לתפקידי ביקשתי לקיים שיחה.

יורם מרציאנו: אומרים שיש הרבה יותר מ-2,000, זה לא 2,000, זה קרוב ל-3,000 בתים לא חוקיים, אני מכיר את זה.

אילן הררי: אני מזמין גם את העורך דין המכובד, אנחנו העלינו תסקיר ב-16 בנובמבר 2007, לא לפני הרבה שנים.

אילן הררי: אתה רואה פה שלוש שכונות שהן לא שכונות לא חוקיות.

אילן הררי: שכונת הרכבת, שכונת פרדס שניר, שכונת - - - מסביר על גבי תצלום אוויר היכן הבנייה הבלתי חוקית בשכונת פרדס שניר.

אילן הררי: 2,000 יחידות דיור לא חוקיות, אין כביש, אין רחוב.

יורם מרציאנו: אדוני היושב ראש, ברשותך, הרי יש חוק במדינת ישראל שאומר שאי אפשר להפוך את עצמך פעמיים לעבריין.

יורם מרציאנו: אדם פעם אחת בונה לא חוקי הוא עבריין, הרי החוק במדינת ישראל קובע שאתה יכול לגבות מסים מאנשים שבונים לא חוקי לשלוח להם שוברי תשלום, אתה יכול, למה אתם לא שולחים?

אילן הררי: אנחנו עובדים על העניין הזה.

אילן הררי: אתה רואה במפה שיש פה שכונה חוקית, זאת שכונה נווה שלום.

אילן הררי: כפי שאתה רואה, אין רחובות, אין כמעט כלום, לצערי אין כביש ומדרכה.

יוחנן פלסנר: אלה אנשים שבמקור הם מלוד, או שהם באו ממקומות אחרים.

אילן הררי: אלה אנשים מהמגזר המוסלמי, חלק מהם מהמגזר הבדואי, חלק מהם באו מהדרום אבל הם תושבי לוד, הם מקבלים פה חינוך, מקבלים פה רווחה.

יוחנן פלסנר: שזה הכל צמודי קרקע?

אילן הררי: הכל צמודי קרקע.

יורם מרציאנו: לא, התחילו לבנות גם בניינים בלי מעליות.

אילן הררי: הרוב פה צמודי קרקע.

אילן הררי: אנחנו רוצים להגיע למצב הזה שהשכונות הן חוקיות, שיש כביש, שיש כתובת.

אילן הררי: אין לאנשים פה כתובת כדי לשלוח להם דואר.

אילן הררי: יש לנו תכנית שהיא תכנית ממשלתית שנקראת לד 1300 שאנחנו בעדה.

יוחנן פלסנר: שמעתי בזמנו תלונות על תחנת הרכבת, ביטחון אישי וכו'.

אילן הררי: בלוד יש בעיה של ביטחון אישי, אנחנו מטפלים בנושא הביטחון כל יום כל היום.

אילן הררי: אנחנו רוצים למסד את זה.

אילן הררי: יש לנו תכנית של משרד הבינוי והשיכון ומינהל מקרקעי ישראל מוביל, התושבים לא מוכנים לצערי לשלם מסים, הם לא מוכנים.

אילן הררי: אין כביש, החיבור לחשמל הוא רע.

יפה שפירא: למה אין כביש?

אילן הררי: כי מדינת ישראל אף פעם לא עשתה כביש.

אילן הררי: אין פה כביש מסודר.

יוחנן פלסנר: האנשים הם תושבי לוד, בתעודת הזהות שלהם כתוב לוד?

אילן הררי: כן.

אילן הררי: אנחנו בעד למסד את העניין.

אילן הררי: אבל מצד שני שלא נשכח, יש פה מאות צווי הריסה.

יוחנן פלסנר: ממתי הצווים?

אילן הררי: מכל התקופה.

אילן הררי: יש צווים מינהלים ויש צווים שיפוטיים.

אילן הררי: אנחנו עיריית לוד מבצעים רק את הצווים של הבנייה החדשה.

אילן הררי: היום אתה הורס בית בלוד, ואני לא שמח על ההריסות בלוד.

אילן הררי: אתה הורס בית בלוד, אתה מוזמן לבוא ולראות, אחרי שבוע בנו אותו מחדש, והתושבים עדיין לא מבינים שהם צריכים להיות כמו כולנו חלק מהחוק.

אילן הררי: אני לא נהנה להרוס שום בית, לא נהנה מהעניין, וכפי שאמר פה חבר הכנסת מרציאנו, אנחנו מכירים ראשי ערים שהסתובבו עשרים וארבע שעות עם האבטחה, אני לא נהנה מהעניין, אבל אין ברירה.

אילן הררי: כשאני מקבל מבית המשפט או ממינהל מקרקעי ישראל צו להרוס בית שזה שלטון החוק במדינה, אני לא יכול להגיד שאני חולק.

יוחנן פלסנר: מה לגבי החלטת הממשלה מ-2005 שדיבר עליה חבר הכנסת מרציאנו?

אילן הררי: אנחנו עובדים על התכנית הזאת.

אילן הררי: בתכנית של לד 1300 אם הוא התכוון לכך, ואני חושב שהוא התכוון לכך אין כמעט בתים להריסה.

אילן הררי: מצד שני התכנית עכשיו - -

יורם מרציאנו: דבר על ה-13% בתים בתוך דבורה הנביאה, הרי אנחנו מדברים שם לא על מספר גדול.

יורם מרציאנו: מדובר שם בכמה עשרות של בתים בתוך דבורה הנביאה שעליהם אנחנו מדברים.

יורם מרציאנו: הדיון מתמקד עכשיו בעניין הזה שהם נמצאים בתוך הטבעת של מה שאושר בתכנית המתאר והם נמצאים שם והם לא מפריעים לתוואי כביש, ולא לנושאים הנדסיים ולא לעניין הזה וזה אושר, על זה אנחנו מדברים כרגע.

יורם מרציאנו: אילן, אתה יודע לקיים עכשיו דיון על כל הנושא של הבנייה הבלתי חוקית, אני יכול לומר לך משהו.

יורם מרציאנו: .. לצערי הרב אתה מראה לי החלטה מ-2005 ואתה ביום חמישי אומר בכנות, אני אוהב את הכנות שלך, אני הולך לשר לדקה לתת לו את זה, אז כך נראית הדקה הזאת.

יורם מרציאנו: אני מכיר את הדקות האלה.

יורם מרציאנו: אני לא אמרתי סלאח שבתי, אתה בטח לא אשם, אתה בסך הכל שנה.

יורם מרציאנו: אני רוצה לעזור לך, לא רוצה שיעבדו עליך, לא רוצה שהסאלח שבתי גם יהיה בתקופתך.

יורם מרציאנו: נמאס לי מהקבלות פנים, מתזמורות הנוער והמקהלות והחצוצרות.

יורם מרציאנו: נמאס מכל אלה שבאים לעשות ביקור והם עוברים את צומת גינתון והם שכחו שהם היו בלוד בכלל, כי ההחלטה ב-2005 תפסה כותרות וכולם היו שמחים, הגיעו ימות המשיח על זה שאני מקיים את הדיון הזה כדי שלא יבוא גם אליך.

יוחנן פלסנר: ההחלטה מ-2005 כעוגן, מה זאת ההחלטה הזאת בכל, מה הוחלט ומה לא הוחלט.

אילן הררי: נתנו פה למינהל מקרקעי ישראל - - -

יורם מרציאנו: נמצאים פה נציגי המינהל.

אילן הררי: אבל אולי לא בחצר שלנו.

יורם מרציאנו: אני חושב שזה גם לא באחריות העירייה.

יורם מרציאנו: מי שהיום הולך לבצע את ההריסות זה המינהל, אז נשמע גם את נציג הדיירים שיבהיר לך את העניין.

יוחנן פלסנר: אנחנו נשמע.

יוחנן פלסנר: אדוני ראש העיר, הבאנו שיש כאן בעיה בעצם של שתי שכונות גם הרכבת וגם פרדס שניר.

אילן הררי: יש שלוש שכונות שהן לא חוקיות.

אילן הררי: אנחנו רוצים למסד, זה בתכנית שלנו להחלטת ממשלה.

יוחנן פלסנר: מהו העיקרון המסדר?

אילן הררי: יש תכנית לד 1300, אפשר להציג לכם אותה, שאומר איך אנחנו מסדרים את השכונה, כביש, חשמל, מים, ביוב, מדרכה, פארק ושהתושבים ישלמו מסים, זה חלק מהחלטה.

אילן הררי: התושבים ישלמו מסים.

יוחנן פלסנר: אף תושב לא משלם?

אילן הררי: נכון להיום אף תושב, אפס.

אילן הררי: לצערי הרב, אני לא נגד התושבים.

אילן הררי: אנחנו מטפלים בתושבים בחינוך, אנחנו מחבקים את התושבים, אנחנו מנסים לעשות איתם הכל.

יוחנן פלסנר: היו ניסיונות לגבייה, או שבגלל שהכל לא חוקי.

אילן הררי: כל יום יש שיחות ויש מפגשים, לצערי הרב זה לא מגיע לכלל הצלחה בינתיים.

אילן הררי: 60 שנה, אני רק שנה מתעסק בעניין, זה לא מגיע לכלל הצלחה.

יורם מרציאנו: אילן, שלחת להם שומות?

אילן הררי: ישבנו עם ועדי השכונות.

אילן הררי: עזוב שומות, שלחתם שומות?

אילן הררי: שלח שומות, תראה איך יבואו לשלם.

אילן הררי: זה התפקיד שלכם.

אילן הררי: שלחנו חברת גבייה, לא אספר לכם את הצרות שלנו.

אילן הררי: אנחנו רוצים למסד את העניין ואנחנו בעד.

אילן הררי: הנושא שמעלה חבר הכנסת הוא בחצר של מינהל מקרקעי ישראל.

אילן הררי: אני פה כי זה לוד וזה חשוב לי.

אילן הררי: יכולנו בכלל לא לבוא לפה, אבל אנחנו פה כי זה לוד ואיכפת לנו.

אילן הררי: איכפת לנו למסד, גם התושב המכובד הזה יודע שהוא בנה לא חוקי.

יוחנן פלסנר: על בסיס תכנית המתאר הקיימת שמאושרת מ-2005, התכנית שאתם מציעים כאן - -

אילן הררי: היא עדיין לא סגורה ומאושרת.

יוחנן פלסנר: לא, אני הבנתי מהמסך פה שיש תכנית מאושרת מ-2005.

יוחנן פלסנר: ברמת חוסר ודאות הזאת אני מציע שנגיע עכשיו ל- - -

יורם מרציאנו: יש החלטת ממשלה מ-2005?

ליאוניד גינצבורג: ברשותך, זה לא חוסר ודאות.

ליאוניד גינצבורג: התכנית לד 1300 הופקדה ב-2005.

ליאוניד גינצבורג: בתאריך הפקדה 28 במרץ 2005, רק הופקדה.

ליאוניד גינצבורג: לפני כחודשיים ההפקדה פורסמה, בסוף יולי זה סיום 60 יום מזמן ההתנגדויות, רק אחרי זה הוועדה יכולה לדון, כמובן ועדה מחוזית זה לא בסמכות ועדה מקומית.

ליאוניד גינצבורג: הוועדה המחוזית יכולה לדון ולאשר הפקדה.

יוחנן פלסנר: המצב הקיים לפי התב"ע הסטטוטורית המאושרת זה בכלל אמור להיות שטח חקלאי או משהו כזה?

ליאוניד גינצבורג: המצב הקיים הסטטוטורי זו קרקע חקלאי כרגע, שמוגדר בתב"ע מתאר שמאושר נכון להיום מ-1973, מספרו לד 1000.

יוחנן פלסנר: על פי תכנית המתאר הקיימת היא אמורה בעצם להפוך את זה לאזור אורבאני.

ליאוניד גינצבורג: נכון.

יוחנן פלסנר: תכנית המתאר הקיימת שרוצים לאשר לוקחת בחשבון גם התצ"א ואת המיקומים פחות או יותר.

ליאוניד גינצבורג: תכנית לד 1300 נותנת מענה לאשרור כל המבנים הקיימים, למעט מבנים שנמצאים וממוקמים על התשתיות ועל הכבישים.

ליאוניד גינצבורג: כל הבניינים האלה מסומנים בתסריטים בצבע צהוב.

יוחנן פלסנר: או שעל פי התכנית הקיימת רוב המבנים יוכלו להישאר, וחלק אלה שנמצאים על כבישים - - -

אילן הררי: 95% מהמבנים נשארים.

יוחנן פלסנר: והיתר יחוייבו?

ליאוניד גינצבורג: כן.

אילן הררי: אנחנו מדברים על כך, רבקה תסביר.

יוחנן פלסנר: בתכנית שלך של אישור העיר יש הנחה שתכנית המתאר מאושרת ואז מה הצרכים התשתיתיים של הממשלה לאשר?

יורם מרציאנו: זאת אומרת על פי מה שקיים היום 95% מהבתים הלא חוקיים על פי התכנית שאתם הולכים להגיש מאושרים.

יורם מרציאנו: אנחנו מדברים על 5% לא מאושרים.

אילן הררי: בגדול כן.

יורם מרציאנו: מישהו יכול לומר לנו פעם אחת ולתמיד כמה בתים לא חוקיים יש בלוד?

אילן הררי: אמרנו, הראנו את זה לתושבים.

יוחנן פלסנר: חבר הכנסת מרציאנו, אם יש לנו 1,100, כולם הם לא חוקיים.

יוחנן פלסנר: אם 5% מ-1,100, זאת אומרת כ-50-60 מבנים ייהרסו.

אילן הררי: רק בתים שמתוכננים על תשתיות, אנחנו מתכננים שלא יהיו.

יורם מרציאנו: בהכירי את החבר'ה הערבים בלוד שאתה מכיר אותם כמוני היום, אתה נפגש איתם.

יורם מרציאנו: אני אומר לך שאם הסיפור הוא 50 בתים, כשאנחנו מדברים על בתים שנמצאים על תוואי כביש, נושאים תכנוניים, הנדסיים, ביוב, צינורות מים.

יורם מרציאנו: אני אומר לך רבקה, ישבתי עם כמה פלגים של המגזר הערבי בלוד, הרי אין פלג אחד.

יורם מרציאנו: יש את הפלג של התנועה האסלאמית, יש את בני הכפר, יש את בני העיר, יש את הקומוניסטים.

יורם מרציאנו: ישבתי עם כולם, בחודש האחרון יש לי המון שעות איתם.

אילן הררי: חבר הכנסת מרציאנו ישבתי איתם כולל עם העורך דין.

יורם מרציאנו: אני יודע.

יורם מרציאנו: אני אומר לך שאין לי התנגדות לעניין הזה, אפשר להגיע עם התושבים.

יורם מרציאנו: אני חושב שאם נגיע עם התושבים להסכמות, נוכל לשבת כולנו ולמחוא כף.

אילן הררי: אתה יודע כמה התנגדויות הגישו בינתיים.

יורם מרציאנו: בסדר, כי אין עדיין הסכמות.

יוחנן פלסנר: אני אשמח לדעת מתי צפוי האישור של תכנית המתאר לפי המתווה שדיברת עליו.

רבקה אבלסון: התכנית הזאת מחולקת לפרדס שניר כולה, זאת תכנית שמחולקת לשש תכניות, כולן פורסמו להפקדה.

רבקה אבלסון: סיום המועד להגשת התנגדויות הוא ביולי, אם לא תוגשנה התנגדויות, התכנית תקבל תוקף.

רבקה אבלסון: אם תוגשנה התנגדויות יהיה דיון בהתנגדויות ובהתאם לזה יהיה האישור או לא האישור או תיקונים.

רבקה אבלסון: במהלך התכנית הזאת אנחנו גם ישבנו עם התושבים, ובאמת הגענו להסכמות ברמה שהתכנית כתכנית סטטוטורית מדגישה שההריסות ייעשו רק לבתים שיושבים על תשתיות.

רבקה אבלסון: אבל אנחנו מדברים על תכנית שיש לה מעמד סטטוטורי, זו תכנית שמסבירה מקרקעין זה שתי סוגיות נפרדות.

רבקה אבלסון: צריך להתייחס אליהן כשתי סוגיות נפרדות.

רבקה אבלסון: ישבנו עם התושבים וגם עם המינהל, חלק מהבתים שעליהם מדובר יושבים למעשה על ציר ירוק סמוך לפסי הרכבת, הגדרנו אותם לא להריסה כי הם לא מפריעים.

רבקה אבלסון: מצד שני גם לא הגדרנו את זה כאזור מגורים מכיוון שיושב בסמיכות לאזור הרכבת ויש בעיה בקרבה הזאת בין הרכבת למגורים, אמרנו אבל זה לא מחייב הריסה מבחינה תכנונית לא מבחינה קרקעית.

רבקה אבלסון: מרבית האדמות שהתכנית הזאת מתייחסת אליהן הן אדמות פרטיות ולכן הנושא הסטטוטורי מבחינתנו מסדיר את הנושא.

יוחנן פלסנר: למי הן שייכות האדמות?

רבקה אבלסון: למחזיקים.

רבקה אבלסון: זאת אומרת זה התושבים עצמם.

רבקה אבלסון: אבל יש מובלעות בתוך השטח הזה מובלעות של קרקע מדינה.

רבקה אבלסון: קרקע שמינהל מקרקעי ישראל מחזיקים.

רבקה אבלסון: מה שהתכנית עושה מסדירה את המעמד התכנוני ואומרת לא צריך להרוס בית שלא יושב על תשתיות.

רבקה אבלסון: אבל אם מישהו בנה על קרקע מינהל לא על הקרקע שלו, הנושא הוא נושא קרקעי, נושא של בעלות של פלישה ולכן יש פה שתי סוגיות שצריך להתייחס אליהן בצורה נפרדת.

יוחנן פלסנר: אם אמרנו שבערך 5% מהבתים נמצאים על קרקע של תשתיות, והם ייהרסו בוודאות לצורך העניין.

יוחנן פלסנר: כמה נמצאים על קרקע של מינהל?

רבקה אבלסון: גם לא מספרים גדולים.

קריאה: בשכונה שאנחנו מדברים עליה 13 בתים.

יוחנן פלסנר: מקסימום עוד 5%, סך הכל יש לנו בעיה של 10% מכלל המאה אחוז.

רבקה אבלסון: לכן יש פה שתי סוגיות, יש סוגיה של התכנון.

רבקה אבלסון: התכנית תאושר ואז הנושא של ההריסות לצורך תשתיות הוא נושא אחד.

יוחנן פלסנר: מי יבצע אותו?

רבקה אבלסון: הנושא של הריסות לצורך פלישה זו סוגיה אחרת.

יוחנן פלסנר: מי יבצע את ההריסות לצורך תשתיות הרשות המקומית, הריסות כתוצאה מפלישה.

רבקה אבלסון: המינהל.

אילן הררי: המינהל.

אילן הררי: זה למעשה הדיון.

אילן הררי: אני גם רוצה שתדע, שברגע שאני הורס בית לא רק שאני לא נהנה, אני גם צריך לשלם על זה.

יורם מרציאנו: אילן, יש ארבע מדינות.

יורם מרציאנו: יש מדינת האוצר, מדינת המשפט, מדינת המינהל ואחר כך הכנסת והממשלה.

רבקה אבלסון: אני רוצה להוסיף עוד נקודה, במידה והתכנית תאושר, כלומר ששת התכניות תאושרנה, אנחנו מנסים להוביל במסגרת תכנית החומש הזאת להוביל מהלך של להתחיל לפרוס תשתיות שם גם בשיתוף עם התושבים וגם לנסות לבדוק במימון של הממשלה לעניין הזה.

יוחנן פלסנר: כמובן שלא תאושרנה ביולי, כי אני מניח שתהיינה התנגדויות.

רבקה אבלסון: יאושרו באוגוסט ספטמבר, מתי שיאושרו.

רבקה אבלסון: כי אנחנו לא יכולים לעשות שום עבודה כשאין אישור.

יוחנן פלסנר: ודאי, אני רק שואל את הערכה הריאלית שלך בתור מישהי שמתעסקת בתהליכי תכנון.

רבקה אבלסון: אני אומרת פה, מאוד תלוי בתושבים.

רבקה אבלסון: הלא ההתנגדות היא של התושבים, לא של הרשות המקומית, לא של מינהל מקרקעי ישראל, זה תלוי בתושבים.

רבקה אבלסון: אם התושבים יבינו שזאת ההזדמנות לקבע מצב, גם לתת אופציה ליותר.

רבקה אבלסון: כי התכנית היום מדברת על 1,500 המספר הוא מאוד פלואידי משפחות שגרות שם, אנחנו מדברים על תכנית-3,000.

רבקה אבלסון: זאת אומרת, לא רק שיש פתרון לקיים, אלא גם יש אופציה לגידול ולהסדרה של התושבים לעתיד.

יוחנן פלסנר: לאשר בנייה יותר רוויה.

רבקה אבלסון: במקביל אנחנו מנסים לתת אופציה, לעשות משהו חוץ מזה שיהיה נייר חתום, גם לעשות משהו בשטח, אבל זה מותנה באישור התכנית.

יורם מרציאנו: כדוגמת פרויקט רמז שזה טיפה בים, כמה פרויקטים נוספים עתידיים יש לנו בצנרת, אני מדבר על המגזר הערבי כרגע.

רבקה אבלסון: יש את רמז.

יורם מרציאנו: הרחבה של רמז זה בשוליים, יש שם 25 בתים.

רבקה אבלסון: יש 20 מגרשים שנמכרו, יש עוד 15 שכבר למעשה קנו את המכרז והם הולכים לשלם.

רבקה אבלסון: למעשה, אנחנו מסדירים את שלב א' של רמז סופי.

רבקה אבלסון: שלב ב' נמצא כרגע באישור בוועדה המחוזית, אם יאושר נלך לשלב ב' של רמז.

רבקה אבלסון: אנחנו עושים את אותו מהלך בשכונת מר שמונה, עשר בלוד.

יורם מרציאנו: על כמה יחידות את מדברת, על כמה בתים?

רבקה אבלסון: שמונה, עשר.

רבקה אבלסון: אני לא זוכרת את המספר המדויק, אבל אנחנו הולכים צעד אחר צעד לנסות להסדיר את המצב.

רבקה אבלסון: אני חושבת שהנקודה היא גם הסדרה וגם אחר כך לעשות עם זה משהו בפועל.

יורם מרציאנו: מתוך הערכה ענקית אלייך רבקה, ואני אומר את זה בכנות פה, הרי אני מכיר כמה את מלווה את לוד בשנים האחרונות, זה לא אישי.

יורם מרציאנו: יש לי תחושה שזה כמו אקמול לחולי סרטן.

יורם מרציאנו: למה, אנחנו מדברים על בעיות דיור של כ-3,000 בתים לא חוקיים בלוד.

יורם מרציאנו: אני לא מקבל את המספר של אילן, אני טוען שיש מספר הרבה יותר גדול של בתים לא חוקיים.

יוחנן פלסנר: הוא דיבר רק על השכונות הספציפיות.

יורם מרציאנו: לא רק על לוד דיברת.

יורם מרציאנו: אני אומר שיש בלוד למעלה מ-3,000 בתים לא חוקיים לצערי הרב.

יורם מרציאנו: ראיתי את הרצון של מאיר שטרית גם בביקור בלוד, בהתלהבות, אחר כך כותרות.

יורם מרציאנו: ראיתי איך הוציאו שם מכרזים, 25 בתים, אחר כך עוד 15 בתים.

יורם מרציאנו: אני אומר עוד הפעם רבקה, בלכתכם אנחנו מוכנים לעזור לכם, הרי לכם אנחנו מתיישבים כאן, והרי בסוף זו מדיניות ממשלה.

יורם מרציאנו: אם נלך עכשיו למר שמונה ולמר תשע ונבנה עוד 100 בתים, אנחנו צריכים לחשוב מיידית על תכנית ארוכה של אלפי יחידות דיור לפתרון למגזר הערבי בלוד, כי אחרת נמצא כמה דברים שקורים בתוך העיר.

רבקה אבלסון: אין קרקע בלוד, אנחנו מדברים גבוהה.

רבקה אבלסון: רבותיי זאת הבעיה, אין קרקע בלוד.

יורם מרציאנו: אז מה אנחנו עושים?

אילן הררי: התכנית של פרדס שניר אמור למסד את כל פרדס שניר רכבת.

יוחנן פלסנר: חבר הכנסת מרציאנו, יש הבדל בין להסדיר את הקיים שיהיו התושבים- - - זה היעד העליון שלנו - - -

יורם מרציאנו: אני אומר זאת לפרוטוקול כאן ועכשיו כדי שהדברים שלי יהיה ברורים ורשומים.

יורם מרציאנו: עם כל הכבוד, בהיכרותי את המגזר הערבי בלוד, אני מבקר שם בבתים, תאמין לי יש לי שם המון שעות, אני נכנס לבתים.

יורם מרציאנו: ואני נכנס למשפחה בהלן קלר, אתה רואה בהלן קלר משפחה של 30 איש גרים באותו בית שהם אומרים אנחנו מחפשים פתרון, אין לנו פתרון הם רוצים להישאר לגור בלוד.

יורם מרציאנו: אגב, חלק מהפתרון שצריך לחשוב עליו, ופנו אליי עכשיו משפחות ברחוב הלן קלר, אמרו לי תשמע, אנחנו קרוב ל-50 משפחות, אנחנו מוכנים להתפנות מכאן כי אין לנו פתרון דיור, תיקחו אותנו לנגב, תיקחו אותנו לגליל, תיקחו אותנו למשולש, אנחנו מוכנים להתפנות.

יורם מרציאנו: אגב, גם על זה צריך לראות איך אנחנו מתכנסים ומדברים איתם כי הם מוכנים ללכת לפתרונות, כי יש שם בעיות דיור אמיתיות.

יורם מרציאנו: אז נחשיב ביוב, מים, חשמל, תשתיות, אני מאמין בכנות הזאת.

יורם מרציאנו: אבל זה עוד הפעם התפרץ.

יורם מרציאנו: אתה יודע סרטן יש בו גרורות, ניתן עכשיו כדור הרגעה ואנחנו נמצא.

יורם מרציאנו: צריך ללכת פה על תכנית הרבה יותר רחבה ומקיפה.

דב חנין: ברשותך אדוני היושב ראש, את אומרת שאין קרקעות בלוד.

דב חנין: אני אמנם מכיר את לוד ודאי פחות ממך, אבל מתוך הביקורים שלי בלוד, אני מתרשם שבתוך העיר יש לא מעט שטחים שהם שטחים ריקים שלדעתי ניתן לקדם בהם בנייה, לפי מיטב ידיעתי אלה קרקעות מינהל.

יוחנן פלסנר: חבר הכנסת חנין, תודה על ההערה.

יוחנן פלסנר: אבל אני מציע כדי שנשיג משהו בדיון, בוא נתמקד לא בצרכי הפיתוח של לוד.

יוחנן פלסנר: אני חושב שצריכים לעשות, ואני אשמח ליזום איתך דיון או איתכם דיון בנושא עתיד לוד, הבעיות הקיימות, כי אנחנו יודעים שזו עיר עם בעיות לאומיות, הם רוצים לקדם תכנית - - -

יורם מרציאנו: היות ואני לא חבר ועדת הפנים אז אני לא יכול להמשיך להיות יושב ראש ועדת משנה.

יורם מרציאנו: לא אהיה יושב ראש ועדת משנה כדי לא להיות נגוע בניגוד עניינים עתידיים.

יורם מרציאנו: אני לך אומר, מה שצריך כרגע לעשות כדי לתת גם עזרה לראש העיר, להקים פה ועדת משנה שתעקוב אחת לשבועיים, אחת לשלושה, תרד ללוד, תעזור להביא את האנשים.

יורם מרציאנו: כי בסך הכל אם אתה תרד אחת לשבועיים, אחת לשלושה ללוד, אתה תראה את פקידי הממשלה מתחילים להניע מנועים עם כל הכבוד.

יורם מרציאנו: הרי חלק מהדברים זה להניע מנועים שם, ולהביא את האנשים סביב שולחן כדי לפתור בעיות.

יורם מרציאנו: אלה חלק מהדברים שצריכים לעשות.

יוחנן פלסנר: אני מקבל את ההצעה הפרקטית הזאת, אני חושב שזאת הצעה טובה וחשובה.

יוחנן פלסנר: אשמח לדבר עם יושב ראש ועדת הפנים, אשמח להוביל אם חבר הכנסת חנין ירצה להוביל יחד איתי אשמח להוביל ביחד.

יורם מרציאנו: מאה אחוז, אני אעזור לכם.

מנחם לויזון: אמרתי קודם פה, ורבקה ודאי חזרה על זה עוד לפני שאני דיברתי.

מנחם לויזון: יש פה עירוב של דברים שהם לא קשורים.

מנחם לויזון: יש עניין של תכנון מה שהקרקע יכולה להכיל מבחינת תכנון ויש עניין של זכויות.

מנחם לויזון: מי שאין לו זכויות, קיים חוק במדינת ישראל חוק חובת מכרזים שאומר מי שאין לו זכויות לא יכול לקבל בזכויות אלא במכרז.

מנחם לויזון: שום העדפה לאיש אחד בגלל שהוא בנה שם את ביתו, וחסר דיור שגר שני מטר לידו ושם מתפוצץ לו הבית.

מנחם לויזון: זה דבר אחד.

מנחם לויזון: נושא התכנון, התכנית הזאת שדיברנו עליה לפרדס שניר באה ואומרת, אני מכשירה בעיקר בקרקע הפרטית את הבתים ויוצרת להם תשתיות.

מנחם לויזון: פס ירק אפילו אם לא עושים עליו שום דבר, הוא חלק מהתשתית הוא לטובת האזרחים.

מנחם לויזון: יש פה סתירה פנימית.

מנחם לויזון: אני יוצר פס ירק מצד אחד ואומר לא אהרוס את הבתים שם, הוא לא יכול לקבל זכויות.

מנחם לויזון: הוא גם לא יכול לקבל זכויות פעמיים, גם בגלל שאין לו זכויות מלכתחילה, וגם בגלל שזה שצ"פ, איך אפשר לתת לו זכויות שם.

מנחם לויזון: זאת סתירה פנימית, שמענו פה את המספרים.

יוחנן פלסנר: מה היקף הבעיה סביב ה-5% של פלישה לקרקעות מדינה.

מנחם לויזון: אני רק רוצה להסביר משהו בקשר לטענה של קרקע שיש או איננה.

מנחם לויזון: בתחום פרדס שניר קיימת שכונה שנקראת נווה שלום, שכונה חדשה לחלוטין שהקים משרד השיכון.

מנחם לויזון: השכונה מתוכננת ל-200 יחידות דיור.

מנחם לויזון: מחצית כבר שווקה וניתנה כפתרון לתושבים שגרו בשכונת הרכבת, מן פינוי בינוי כזה.

מנחם לויזון: ישנם שם עוד כ-100 מגרשים, הוצאנו כבר שלושה מכרזים.

מנחם לויזון: המכרז האחרון ללא מחיר מינימום, אף אחד לא מגיש הצעה.

מנחם לויזון: אז תחשבו מה בעצם רוצים האנשים.

מנחם לויזון: אולי הרבה יותר נוח להם לבוא ולהגיד, פה מוצא חן בעיניי אז אני אבנה ובסופו של דבר כיוון שכך מתגלגלים הדברים אני גם אשיג משהו.

מנחם לויזון: דיברנו על החלטת ממשלה 2005.

מנחם לויזון: היתה החלטה קודמת שהיא מניעה את כל התהליך מ-2002.

מנחם לויזון: אריק שרון שנכנס עם כל כובד משקלו לסיפור הזה, ובין ההחלטות האלה היתה החלטה אחת מאוד ברורה שהלכו וביקרו אותה בכל ביקור שהוא עשה שם.

מנחם לויזון: הוקם צוות של מינהל מקרקעי ישראל ושל משרד הפנים שהיה אמור להסתובב כל יום.

יורם מרציאנו: איפה הצוות הזה היום?

מנחם לויזון: המטרה שלו למנוע בנייה בלתי חוקית.

מנחם לויזון: כל הפעילות של המינהל מאותה תקופה ואילך מתעסקת כמו שאמר גם ראש העיר כרגע בבנייה חדשה, לא הולכים אחורה.

מנחם לויזון: חדשה, שתפסו אותה באמצע הבנייה.

יוחנן פלסנר: מ-2005 וצפונה.

מנחם לויזון: אני חושב שזה התחיל ב-2002 וצפונה.

אילן הררי: אתמול .

מנחם לויזון: במקרה הזה אני יוצא מנקודת הנחה שגם המקרה הזה שמדובר עליו פה ל-2005 וצפונה.

מנחם לויזון: לא רוצה כאן להתווכח אין לי את הנתונים, אבל בגדול זה המצב.

מנחם לויזון: התחלנו ב-2002 כבר לטפל בזה.

מנחם לויזון: התחלנו בהליכים משפטיים נגד כאלה, אני לא חושב שהחלטת ממשלה שבאה ב-2005 ואומרת אני מלבינה וכו' יכולה לתפוס את זה, היא מלבינה את מה שיושב באמת קדימה.

מנחם לויזון: אני אומר שוב, בעניין של הזכויות הוזכרה פה שכונת רמז.

מנחם לויזון: בשכונת רמז יש החלטת ממשלה מדויקת, ואומרת דבר פשוט לחלוטין.

מנחם לויזון: מי שיש לו זכויות רשאי לקבל זכויות נוספות על ידי רכישה במסגרת מגרש סטטוטורי על פי תב"ע.

יורם מרציאנו: עם העדפה לתושבי השכונה.

מנחם לויזון: עזוב רגע את זה.

מנחם לויזון: ובתנאי שכל מה שחורג מתחום המגרש הוא יהרוס אותו.

מנחם לויזון: יותר מזה, היו שם פסקי דין להריסה.

מנחם לויזון: המקרים האלה של פסקי הדין להריסה לא נפלו במסגרת השכונה.

מנחם לויזון: החלטת ממשלה, תראו עד לאיפה ירדו.

מנחם לויזון: שלושת המקרים האלה רשאים להיכנס למכרזים של שכונת רמז שהיה מכרז סגור כמו שאמרת בעדיפות, ובתנאי שיהרסו את הבתים הלא חוקיים.

מנחם לויזון: זאת אומרת, מישהו כבר חשב על הדברים האלה ואמר אם אנחנו מכשירים בנייה בלתי חוקית באופן גורף, אני לא מדבר על מקרים נקודתיים כאלה או אחרים.

מנחם לויזון: אנחנו בעצם יכולים לסגור את כל הנושא הזה של פיקוח, של שמירה על חוק.

מנחם לויזון: למינהל מקרקעי ישראל יש חוק יסוד כשבחוק היסוד יש שני נושאים, הראשון זה להעמיד קרקע לטובת ממשלת ישראל ולצרכיה, והחוק השני שמירה על מקרקעי המדינה.

מנחם לויזון: אלה מטרות המינהל.

מנחם לויזון: אז אם מישהו חושב שהמינהל מיותר או החוק הזה מיותר אז בבקשה.

מנחם לויזון: יש מועצת מקרקעי ישראל, בממשלה יש מחצית מהחברים שם, יעבירו החלטות.

מנחם לויזון: גם פה אם מישהו חושב שהוא יוכל להעביר זכויות לכאלה שאין להם בגלל שהתב"ע אומרת שלא חייבים להרוס, זה יגיע למועצת מקרקעי ישראל.

יוחנן פלסנר: התב"ע אומרת שלא צריך להרוס בשצפ"ים.

רבקה אבלסון: התב"ע אומרת שלא צריך להרוס מבחינה תכנונית.

יוחנן פלסנר: או בשצפ"ים או באזורים שהם קרובים לרכבת.

מנחם לויזון: במשפט האחרון של חבר הכנסת יורם מרציאנו, אמרת דבר נכון ביותר ועם זה אתה צריך להתחיל, התכנון צריך לפתור את הבעיה.

מנחם לויזון: עזבו את כל הסיפור הזה של פרדס שניר, ותעזבו עכשיו את כל הוויכוחים עם המינהל, עם משרד השיכון ולכל מי שאתם רוצים.

מנחם לויזון: העירייה, ואם קשה לה עם זה, משרד הפנים אפילו עם מחלקת התכנון שלהם, לתכנן לאוכלוסייה הערבית באזור המרכז, באזור לוד ורמלה בנייה כזאת שתייתר את הצורך הזה בפלישות ובכל הדברים האלה.

זיאד אבו עאש: אני רוצה לברך את כולם על הישיבה הזאת, וכולי תקווה שתצא מכאן עזרה למצוקתם הקשה מאוד של תושבי השכונה שאני נמנה עליהם.

יוחנן פלסנר: אני מבין שאתה עורך דין שמייצג.

זיאד אבו עאש: אני מייצג וגם תושב המקום.

יוחנן פלסנר: את מי אתה מייצג?

זיאד אבו עאש: את כל השכונה של 13 הבתים נשוא הדיון של היום, שהם ממוקמים על אדמת מינהל ושהם בתוך התכנית, ויש כוונה מבחינה תכנונית כפי שאמרו כל המכובדים שיש כוונות להכשיר את אותם מבנים, אלא שהמינהל בא ואומר, חבר'ה לא מעניין אותי כל התכניות, אני הבעלים, לא מעניין אותי מה שקורה מסביב.

זיאד אבו עאש: ליתר דיוק, חברי ציין שאנחנו רודפים אחרי בתים שהם אחרי 2002.

זיאד אבו עאש: רק לומר לכם שהבתים האלה הם לא רק לפני 2000, מדובר בבתים שקיימים שם וזה באחריות.

זיאד אבו עאש: אני אישית מתגורר שם יותר מעשר שנים.

זיאד אבו עאש: בוא נתחיל מהנקודה שה-13 בתים קיימים מזה הרבה הרבה שנים עוד לפני התכניות.

זיאד אבו עאש: מדובר בבתים שמאוכלסים באנשים שמבחינה כלכלית המצב שלהם הוא לא הכי טוב, אנשים עם משפחות ברוכות ילדים, יש משפחות שהם עם נכים.

זיאד אבו עאש: אם הולכים והורסים לאנשים את הבתים, הם פשוט ימצאו את עצמם ברחוב, פשוט מאוד.

זיאד אבו עאש: מה שאנחנו באים ואומרים ומציעים, נכון, אין ויכוח.

זיאד אבו עאש: הבתים ממוקמים מזה שנים על אדמת מינהל נכון.

זיאד אבו עאש: אבל ישנו מצב נתון היום, יש תכנית, יש כוונה מכל משרד הממשלה, כולם שמים יד אחת בשביל להכשיר את כל השכונה כולל ה-13 בתים שסומנו בית בית, צולמו וצורפו כנספח לתכנית.

זיאד אבו עאש: מה שבאנו ואמרנו, חבר'ה תנו לנו את הצ'אנס הזה.

זיאד אבו עאש: אנחנו מוכנים לכל הסדר שיוצע.

זיאד אבו עאש: מאחר וכל משרדי הממשלה רוצים לעזור ולפתור את הבעיה כולל אותם בתים, האנשים קודם כל מוכנים ואני אומר זאת באחריות, מאז שהופקדה התכנית והסתובבתי עם המתכנן על הבתים והוא צילם אותם בית בית, התחייבו אנשים לא להוסיף בלוק אחד בשביל לא להפריע לתכנית, כי בהוראות התכנית אפילו בתקנון של התכנית יש ספציפית- -

יוחנן פלסנר: מה השורה התחתונה, אתה מייצג אנשים שיושבים על אדמת מינהל בצורה לא חוקית.

יוחנן פלסנר: לאן אתה מנסה להוביל.

זיאד אבו עאש: השורה התחתונה אומרת כך, מה שאנחנו מבקשים זה כך.

זיאד אבו עאש: את ההליך המשפטי הזה, שאגב התחיל אחרי התכנית, הוא התחיל רק לפני עשרה חודשים אולי, בוא לעצור את ההליך המשפטי הזה, תנו לנו את הצ'אנס לרכוש, להסדיר את העניין של הזכויות מול המינהל בקרקע, ולהמשיך את התכנית הזאת ולנצל את הצ'אנס הזה להכשיר את הבתים במסגרת אותה תכנית שהרי הם מופיעים.

זיאד אבו עאש: אנחנו לא מדברים על בתים שהם מפריעים מבחינה תכנונית או מכל בחינה אחרת, זה מה שאנחנו מציעים.

זיאד אבו עאש: מאחר וכולם באים בכיוון אחד , אנחנו מצפים שגם המינהל יבוא ויתמוך בתכנית הזאת, למרות שאנחנו מודעים לעובדה הזאת שכן מדובר באדמת מינהל.

זיאד אבו עאש: אבל ישנו מצב נתון מה ההגיון בזה לבוא היום להרוס להם את זה, ולזרוק את האנשים לרחוב ואחר כך לבוא ולהכשיר את הזכויות במקום.

דב חנין: אני רוצה לברך על קיום הדיון הזה, ואני רוצה במיוחד לברך את חברי חבר הכנסת מרציאנו שמבחינתי הוא דוגמה מאוד טובה למודל של חבר כנסת שהוא בן המקום, והוא מעורה בענייני המקום ופעיל בענייני המקום ומנסה לקדם את המקום שלו דרך הזירה הפרלמנטארית, אני חושב שזה דבר חיובי, זה דבר ראוי.

יוחנן פלסנר: אתה תומך בשיטת בחירות אזורית.

דב חנין: דווקא כמי שמתנגד לשיטת בחירות אזורית אומר שראוי היה שכל אחד מאיתנו שמגיע ממקום מסוים בארץ, חוץ מעבודתו הכללית לא ישכח גם את המקום שממנו הוא בא, ויהיה מעורב בענייני המקום, יביא את כאבי המקום הבעיות השאלות ואת הנושאים שעומדים על סדר היום.

דב חנין: אני אומר את הדברים מכיוון שדעתי שזה דבר מאוד טוב, דבר חיוני, דעתי שזה דבר ראוי, דעתי שזה דבר שצריך לעודד אותו בכנסת באופן כללי.

דב חנין: לענייני הדיון הקונקרטי שעומד בפנינו.

דב חנין: אין ספק שבכדי להתמודד עם הבעיה בלוד אנחנו צריכים פתרונות כוללים.

דב חנין: אמר את זה חבר הכנסת מרציאנו, אנחנו צריכים פתרונות בהיקף גדול למצוקות הדיור שקיים בלוד.

דב חנין: אני מכיר את העיר הזאת, בוודאי פחות מחבר הכנסת מרציאנו, אבל גם אני מבקר בה לא מעט.

דב חנין: יש שם מצוקת דיור מאוד קשה, כל מהלך שייעשה לפני שיהיו פתרונות כוללים למצוקת הדיור, קודם כל של האוכלוסייה הערבית אבל יש גם קבוצות נוספות שיש להן מצוקת דיור בלוד, יהיה לא לעניין ויגרום הרבה יותר נזקים מאשר תועלות.

דב חנין: אני חושב שבעיר לוד יש לא מעט קרקעות ציבוריות, קרקעות מינהל.

דב חנין: בזמנו קיימנו דיון אדוני היושב ראש בנושא תכניות בנייה אפשריות בעיר לוד.

דב חנין: אבל נדמה לי שצריך אחר הדיונים האלה לעשות מעקב יותר שיטתי.

דב חנין: אני חושב שאולי כולנו נדבר גם עם היושב ראש הקבוע של הוועדה, וננסה לקדם את הרעיון של ועדת משנה שתעסוק בענייני לוד באופן קבוע, ושחבר הכנסת מרציאנו אפילו אם הוא לא יהיה חבר פורמאלי בה, בוודאי ישמח להשתתף בדיונים ולתרום מניסיונו ומרעיונותיו.

דב חנין: אנחנו צריכים לפתור פה את הנושאים בפתרון כולל.

דב חנין: אני חושב שהעירייה בלוד לא יכולה כנראה בכוחות עצמה למצוא פתרונות.

דב חנין: יש הרבה מאוד דברים שתלויים במדינה, ואם אנחנו לא נהיה מעורבים באופן מאוד רציני ואקטיבי, התוצאה תהיה בעייתית.

דב חנין: מה שאותי מאוד מטריד, שבמקביל לדיונים החשובים האלה שאנחנו עושים היום ישנם בלוד תכניות קונקרטיות של הריסות.

דב חנין: אני מאוד חושש ממהלכים של הריסות אם יתבצעו בלוד.

דב חנין: אני חושב שהדבר הזה הוא פשוט יצית את האווירה שהיא ממילא מתוחה ובעייתית.

דב חנין: אני מציע שאנחנו במסגרת הסיכום של הדיון הזה נקרא לכל הרשויות הרלבנטיות להימנע מהריסות בתים כל עוד לא מקודמים פתרונות כוללים ומקיפים לשאלות של המצוקות הקיימות היום בעיר לוד.

אילן הררי: עם כל הכבוד למה שנאמר פה, אני מכבד כל מה שייאמר ויסוכם.

אילן הררי: שנדע את המציאות עם ההצעה שאמר חבר הכנסת חנין, אני לא יכול להתמודד מחר בבוקר.

אילן הררי: כי אם בית המשפט שולח לי צו הריסה - - -

יוחנן פלסנר: זאת הצעה שתישאר בגדר הצעה.

אילן הררי: תפקידי לכבד את החוק.

אילן הררי: העורך דין המכובד שיושב פה היה אצלי במשרד הרבה פעמים, הצעתי לאוכלוסייה הערבית פתרונות מארץ הפתרונות.

אילן הררי: אני מציע גם היום, מהדיון הזה אני מוכן ללמוד ומוכן לעשות כל דבר.

אילן הררי: אני חושב שמה שנעשה בעיר לוד בשנים האחרונות לא רק בתקופתי לפניי, עצם זה שיש תכנית, עצם זה שבא ראש ממשלה ודוחף.

אילן הררי: אשמח כל דחיפה.

אילן הררי: ב-9 ביולי מקיים פורום, הזמנתי את כל המנכ"לים של כל משרדי הממשלה.

אילן הררי: רבקה אבלסון מצד אחד, ד"ר שוקי עמרני מצד שני, אני מצד שלישי.

אילן הררי: הזמנו את כל המנכ"לים של כל משרדי הממשלה, כי אנחנו בטוחים שכולם צריכים להיות בעניין הזה.

אילן הררי: משרד המשפטים, ומשרד הבינוי ומשרד התשתיות וכולם כולל כולם.

אילן הררי: אז יש בעיריית לוד רשות, ועדה קרואה, בהחלט אנחנו בעד לטפל בעניין.

אילן הררי: לא נשכח שכל הבנייה שדוברה פה היא בנייה בלתי חוקית.

אילן הררי: שלא נשכח שהבנייה הבלתי חוקית גם בבתים היא על אדמות מינהל מקרקעי ישראל.

אילן הררי: בוא לא נשכח שאצלי בייעוץ המשפטי יש מאות של תיקים של צווי הריסה שאני לא מתעסק בהם אלא אם כן הם בנייה חדשה.

אילן הררי: אז בואו לא נסנדל את עצמנו כי אני רוצה ואני מחויב להתייחס אליכם בשיא הרצינות.

אילן הררי: אני לא יכול להתייחס לאמירה, בבקשה, לעצור בבתי המשפט.

אילן הררי: שיפסיקו את הדיונים, שלא ינחו אותנו לעשות כלום.

אילן הררי: לעצור את מינהל מקרקעי ישראל, לעצור את כל העולם, כולם לעמוד לא נעשה כלום.

אילן הררי: אין לי בעיה, אני לא נהנה מההריסות.

יוחנן פלסנר: אני מניח שזה גם לא יתן תמריץ כדי - - -

אילן הררי: אני לא ישן פעמיים על ההריסות האלה.

אילן הררי: גם על זה שזורקים אנשים מהבית, וגם על זה ש- - - עוד משפט, אני אילן הררי גר בלוד, לא יודע מי גר בלוד בשטח הזה.

אילן הררי: ואולי אם סוף סוף נמסד את זה, אז גם נדע מי גר בלוד.

יוחנן פלסנר: כולם מסכימים שצריכים למסד.

יורם מרציאנו: העניין הוא כזה, שמעתי את ראש העיר פה היום, אני חייב להודות אומר דבר והיפוכו, מצד אחד בירכת על הדיון.

יורם מרציאנו: אמרת שאתה באת כדי לכבד אותנו כי אתה בעצם נציג העירייה וזה בכלל לא עניין שלך זה עניין של המינהל, ושאתה תומך בהשארת המצב כפי שהוא, ואני חושב שזאת אמירה חשובה כלפי התושבים, 13 המשפחות האלה שאני יכול לברך על אמירה כזאת שנרשמה בפרוטוקול.

יורם מרציאנו: אבל אחר כך אתה שומע את חבר הכנסת דב חנין ואני אומר רבותיי, אני בעד שלטון החוק במדינת ישראל, צריך לחוקק חוק גם לכבד אותו לא רק לחוקק אותו.

יורם מרציאנו: אני בעד לכבד את החוק, אני האחרון שרוצה לרמוס ברגל גסה את החוק במדינת ישראל.

יורם מרציאנו: יחד עם זאת תראו, אני לא בא לומר שחוקים הם דברים שנועדו להפר אותם, זה הדבר האחרון שאני רוצה לומר אותם.

יורם מרציאנו: יחד עם זאת, עלינו כמדינה, כממשלה, ככנסת, כרשות מקומית חלה חובה לתת פתרונות.

יורם מרציאנו: אם יש החלטת ממשלה, הרי מה אומר פה הנציג כאן היום.

יורם מרציאנו: רבותיי, מה שקם מ-2005 אחרי כל הישיבות, ויש היום בתים לא חוקיים צריך להרוס אותם.

יורם מרציאנו: אני יבוא לעזור לך להרוס, כי גם אני ישבתי עם הנציגים הערבים.

יורם מרציאנו: כל מה שקם מ-2005 ואני מסכים.

יורם מרציאנו: וכל מה שעומד על דרכים תכנוניים על מסילות רכבת, על כבישים עתידיים צריך להרוס אותם, אני יבוא איתך לערבים אני אוכיח לך איך בהידברות אנחנו נהרוס את הבתים.

יורם מרציאנו: רבותיי, עם כל הכבוד, יש החלטת ממשלה מ-2005 אז חוק צריך לדעת לכבד אותו, לא רק חוק אחד זה גם חוק אחר.

יורם מרציאנו: ממשלה שאישרה את זה בהחלטת ממשלה ואריאל שרון לא היה איזה מישהו שלא דאג ללוד, הוא כן דאג ללוד.

יורם מרציאנו: אני מבקש שנכבד את החלטת הממשלה מ-2005 שהאיצה איזושהי דרך שאנחנו רואים היום גם בתוך המסמך שלכם שאתם מתייחסים אליו.

יורם מרציאנו: הרי יש התייחסות שלכם לעניין.

יורם מרציאנו: אז מה אני בא ואומר, רבותיי תראו, הלוואי אילן שהיינו הורסים את כל ה-3,500 בתים לא חוקיים ונותנים פתרונות חוקיים.

יורם מרציאנו: הלוואי, הייתי עומד באמצע הכיכר ומריע לכל עם ישראל ואומר, תשמע הגיעו ימות המשיח.

יורם מרציאנו: כולנו פשענו בחטא הזה, כולנו בלי יוצא מן הכלל.

יורם מרציאנו: המדינה, המשטרה, המינהל, כולם.

יורם מרציאנו: הגענו למצב הזה בלוד.

יורם מרציאנו: לוד היא עיר בבעיה קשה מאוד, אני ביקשתי היום דיון על כל מכלול הבעיות בתוך העיר לוד.

יורם מרציאנו: פירטתי ליושבת ראש הכנסת קרוב לשלושים דברים בתוך העיר לוד, שכתושב אני תושב מודאג.

יורם מרציאנו: באמת תושב מודאג בתוך העיר לוד על כל מה שמתנהל בתוך העיר.

יורם מרציאנו: אני בא ואומר לצורך העניין הזה.

יורם מרציאנו: ראשית, צריך לדבר עם יושב ראש הוועדה הקבוע לחדש את ועדת המשנה שתקים ועדת מעקב אחת לחודש כדי לדעת איך באמת מתפתחים החלטות הממשלה כי התפקיד שלנו לפקח על עבודת ממשלה.

יורם מרציאנו: יש החלטות ממשלה, בוא נפקח עליהם, בוא נראה שאכן הדברים מתממשים ולא רק מתמסמסים.

יורם מרציאנו: שנית, אני מציע בעניין של שכונת דבורה הנביאה, היות ואלה בתים לפני 2005 אני קורא לך למינהל, אני לא יכול לא לכבד חוק, אני רוצה לכבד חוק.

יורם מרציאנו: אני קורא לך להיכנס להידברות עם נציגי התושבים ולראות איך אנחנו מגיעים שם להסכמות עם נציגי התושבים.

יורם מרציאנו: אבקש מהמינהל, אנא ממך העבר את הבקשה הזאת לראש המינהל אולי בכל זאת תצליחו להגיע לאיזשהן הסכמות, כי נשוא הדיון הזה זה 13 משפחות שם.

יורם מרציאנו: אני מברך על שיתוף הפעולה בין משרד השיכון לעירייה.

יורם מרציאנו: רבקה, אני אומר את זה באופן הכי חד-משמעי, קמו הרבה צוותים, אילן אמר את זה בתחילת הדיון וגם מנחם אמר את זה.

יורם מרציאנו: קם צוות של משרד הפנים והמינהל שתפקידו לאכוף את כל העניין של הבנייה הבלתי חוקית.

יורם מרציאנו: לצערי הרב הם עבדו חודשיים שלושה, אגב, עבדו טוב כי זה באמת הרתיע את התושבים.

יורם מרציאנו: עבדו ארבע שנים ועבדו טוב.

יורם מרציאנו: היו שם תגובות טובות, אני מכיר את זה מהתושבים.

יורם מרציאנו: אני קורא לכם גם למשרד הפנים וגם למינהל מקרקעי ישראל לראות איך אנחנו מחדשים את היחידה הזאת משום שהעירייה לבד לא יכולה, עם כל הכבוד, הייתי השבוע בבניין העירייה ויש שם דבר מדהים, שצריך לומר אותו פה גם כן.

יורם מרציאנו: פניתי לממונה על המחוז לשוקי עמרני, לשר הפנים ביום ראשון בכתב, פניתי לכולם, במסגרת תכנית ההבראה פוטרו ארבעה מהנדסים, ארבעה פקחים של עיריית לוד.

יורם מרציאנו: עיריית לוד נכון לבוקר עובדת ללא פקחים, אין פקחים בעיריית לוד.

יורם מרציאנו: אין מי שילך לאכוף את הבנייה הבלתי חוקית.

יורם מרציאנו: פיטרתם תקבלו מייד, תממנו פקחים.

יורם מרציאנו: אתם רוצים לשמור על הבנייה הבלתי חוקית ואתם מפטרים את כל הפקחים, הרי זה בלתי נתפס.

יורם מרציאנו: תביאו פקחים מיידית שיפקחו, שלא תהיה בנייה בלתי חוקית.

יורם מרציאנו: אדוני, גברתי, אין בלוד היום יחידת פיקוח שאוכפת את נושא הפיקוח של הבנייה הבלתי חוקית.

יורם מרציאנו: יש ארבעה פקחים, כולם פוטרו במסגרת תכניות הבראה, לא רוצה להיכנס לתכנית הבראה זה לא עניין שלי.

יוחנן פלסנר: אבל אתה כן נכנס, חבר הכנסת מרציאנו.

יורם מרציאנו: פיטרתם אותם זאת העובדה.

אילן הררי: אני פיטרתי אותם במסגרת תכנית ההבראה, כי הם לא עבדו.

אילן הררי: עובדה, בשנה האחרונה עיריית לוד מפקחת על הבנייה מצוין.

יורם מרציאנו: הם עבדו עד אתמול לכן פיקחת מצוין.

יורם מרציאנו: הם יצאו לשטח ועבדו, אתה לא הלכת לתת דו"חות לבתים הם הלכו, היום אין מי שייתן דו"ח לבית שמתחיל את הבנייה הבלתי חוקית.

אילן הררי: יש.

יורם מרציאנו: אין.

יורם מרציאנו: אני קובע באופן חד-משמעי שאין.

יורם מרציאנו: יושב לידך מהנדס שיגיד לי אם אני צודק או אתה צודק.

יורם מרציאנו: אין.

יורם מרציאנו: ראיתי את המכתבים, הגיעו אליי מכתבים ששלח לך מהנדס העירייה אליך לא אליי.

יורם מרציאנו: אני לא אומר לך תשאיר אותם, תקבל במקומם מיידית ארבעה אחרים.

יוחנן פלסנר: אדוני ראש העיר, משפט אחד לגבי כן או לא פיקוח על הבנייה הבלתי חוקית.

יוחנן פלסנר: רק על עניין זה אני נותן לך אפשרות תגובה.

אילן הררי: כבוד היושב ראש, הדיון פה יוצא מפרופורציות.

אילן הררי: לא מכובד מה שנעשה כאן, אני מאוד מתנצל.

אילן הררי: אנחנו באנו לדיון, אני מכבד את המעמד, כל הנושא הוא מול מינהל מקרקעי ישראל.

אילן הררי: עיריית לוד לא בעסק בכלל.

אילן הררי: זימנו אותי ביום חמישי לדיון, עזבתי את הכול.

יוחנן פלסנר: נכון, זה נושא הדיון.

יוחנן פלסנר: עלתה הטענה, אתה לא חייב - - -

אילן הררי: עיריית לוד מחויבת לתכנית הבראה, במסגרת תכנית ההבראה היא איתרה את כל מי שלא עבד.

אילן הררי: אם יש בין אלה שלא עבדו גם פקחים פיטרנו את הפקחים.

אילן הררי: במקומם אנחנו מממנים אנשים אשר יחליפו אותם.

אילן הררי: בשנה וחודש האחרונים שאני ממלא את תפקידי, כל הפיקוח על הבנייה נעשה בצורה מכובדת.

אילן הררי: לא אתן לעצמי ציונים גבוהים.

אילן הררי: מציע לך לבדוק עשר שנים אחורה מה נעשה בפיקוח על הבנייה ומה נעשה בשנה האחרונה.

יורם מרציאנו: תודה רבה.

יורם מרציאנו: בזכות הפקחים שפיטרת אותם.

יוחנן פלסנר: חבר הכנסת גלזר, זה לא נושא הדיון חבל.

יורם מרציאנו: אני אראה בעוד שנה אם יהיה פיקוח, אם נעמוד באותם יעדים.

יוחנן פלסנר: זה לא הנושא.

יוחנן פלסנר: כאשר נקים את ועדת המשנה לענייני לוד נוכל לדון גם בעניין הזה.

יוחנן פלסנר: אני רוצה לברך את חבר הכנסת מרציאנו על ייזום הדיון.

יוחנן פלסנר: אני מקווה שזה הדיון הראשון של ועדת המשנה שהתקיים היום עם הנציגים הרלבנטיים גם של העירייה, משרד הפנים, משרד השיכון, המינהל.

יוחנן פלסנר: חברי הכנסת שהנושא הזה חשוב להם, אני רוצה באמת להודות לך על הנושא.

יוחנן פלסנר: לברך גם את המשתתפים, גם את ראש העיר שלקח על עצמו משימה שהיא באמת לא רוצה להגיד בלתי אפשרית, על משימה מאוד מסובכת, משימה עם חשיבות לאומית.

יוחנן פלסנר: אני רוצה לברך אותך בברכת יישר כוח.

יוחנן פלסנר: אני מקווה שנוכל להגיד עוד כמה שנים על העיר לוד את מה שאומרים היום על העיר עכו.

יוחנן פלסנר: מעניין מאוד לראות שבהחלטת הממשלה מ-2002 כללו את העיר עכו ולוד באותה החלטה, והיום עכו נמצאת במקום אחד, ולוד במקום אחר לחלוטין.

יוחנן פלסנר: אני מקווה שבעוד חמש, שש שנים נוכל להסתכל על זה.

יוחנן פלסנר: עכו הגיעה לשם הרבה בסיוע הממשלה, אבל הממשלה משקיעה במקומות שבהן היא רואה אפשרות לתשואה לתפיסתי של היכולת לקדם ולהזיז עניינים וזו החשיבות של עבודת המטה שאתם עושים עכשיו באמת לייצר את התשתית שתאפשר לממשלה להגיד פה אנחנו רוצים לשים את המשאבים.

יוחנן פלסנר: זאת האחריות שלכם ואני רואה את זה גם כאחריות שלנו פרקטית מה צריכים לעשות כדי להגיע לנקודה הזאת.

יוחנן פלסנר: אני מציע בדברי הסיכום של הוועדה, לפנות לממשלה להאיץ את אישור התכנית משנת 2002, ואת תכנית המתאר שנמצאת עכשיו בצנרת התכנונית.

יוחנן פלסנר: אני מציע שהממשלה תאיץ את אישור התכניות כך שבאמת נוכל להגיע למצב של תכנית מתאר מאושרת שתניח את התשתית אחר כך לאישור התכניות של התשתיות וכל מה שנחוץ כדי להביא את לוד למקום אחר לחלוטין.

יוחנן פלסנר: זה לגבי הסדרת הקיים.

יוחנן פלסנר: אם אנחנו מסתכלים עכשיו עתידית, אנחנו צריכים לראות איך אנחנו נערכים לפתור את מצוקת הדיור של הערבים תושבי לוד, גם אם אנחנו נסדיר את הקיים ו"נלבין" את אותם 2000 יחידות דיור משכונת הרכבת ושכונת פרדס שניר, עדיין אנחנו לא נותנים פתרון ארוך טווח למצוקת הדיור בין אם בלוד או בין אם במקומות אחרים.

יוחנן פלסנר: לזה אנחנו צריכים להיערך ולפתור בשלב שני.

יוחנן פלסנר: מעבר לכך אני מציע שאנחנו כוועדה נקרא לממשלה ונציע לחדש את אימוץ העיר לוד כפי שעשה ראש הממשלה אריאל שרון שזה כולל גם במשאבים.

יוחנן פלסנר: יש איזושהי תשתית תכניתית שאתם מקדמים, אבל צריכה להיות גם החלטה עקרונית מהותית לגבי סדרי העדיפויות הממשלתיים.

יורם מרציאנו: אני רוצה שתדע שראש הממשלה הזה מר אולמרט, וגם יולי תמיר, לקחו את לוד למשל בנושא של טיפול נקודתי בתחום החינוך ותכנית לחמש שנים בהשקעה של למעלה מ-20 מליון בשנה, ואכן זה יצא לפועל בשנה שעברה כעיר מועדפת.

יוחנן פלסנר: הממשלה כשהיא רוצה היא יודעת - - -

יורם מרציאנו: צריך גם להגיד דברים טובים.

יוחנן פלסנר: כדי שכל הדברים האלה יקרו אני מקבל את ההצעה של חבר הכנסת מרציאנו ושל חבר הכנסת חנין לגבי חידוש ההקמה או חידוש פעילות של ועדת משנה לקידום ומעקב אחרי פתרון הבעיות וצרכי הפיתוח של העיר לוד.

יוחנן פלסנר: אנחנו נפנה את הקריאה הזאת ליושב ראש הוועדה, אני וחבר הכנסת חנין מתכוונים להוביל את זה.

דב חנין: אדוני יעמוד בראשה ואני אשמח להיות חבר נאמן.

יורם מרציאנו: אני מציע שתצרפו אחד מחברי הכנסת הערבים לוועדת הזאת.

יוחנן פלסנר: ברגע שנדון על האופן היעיל לביצוע היוזמה הזאת יחד עם יושב ראש ועדת הפנים הקבוע, בכך נסכם את הדיון.

יורם מרציאנו: תודה רבה אדוני היושב ראש.

יוחנן פלסנר: תודה רבה לכולם.